Skolier sterf toe jaggeweer afgaanHanru Posthumus (Foto: Hoërskool Sentraal, Facebook) Hoërskool Sentraal in Bloemfontein is bedroef ná ’n gr. 10-leerder Saterdag in ’n fratsongeluk met ’n jaggeweer dood is. Hanru Posthumus (16) en sy pa, Gerhard, was van plan om Saterdag op hul plaas digby Christiana in Noordwes te jag. Volgens kol. Adèle Myburgh, polisiewoordvoerder, was Hanru om 08:05 besig om sy pa se jaggeweer skoon te maak toe ’n skoot afgaan. Hanru saam met sy ouers, broer en suster [Foto: Anesta Van Wyk Smal, Facebook] “Geen vuilspel word vermoed nie.” Hoërskool Sentraal (Tralies) het Sondag sy medelye aan Hanru se familie en vriende betuig. Die skool het Sondag om 20:00 ’n foto van ŉ aangesteekte kers op sy Facebookblad geplaas ter herdenking aan Hanru. Leerders en onderwysers is uitgenooi om ook ’n foto van ŉ kers op hul sosialemediaplatforms te plaas. Hy word deur sy ouers, broer en suster oorleef.